Mistry
రతన్‌టాటాకు తెలిసే అంతా జరిగింది!
ముంబై, నవంబరు 1: జపాన్‌కు చెందిన ఎన్‌టిటి డొకొమోకు సంబంధించిన లావాదేవీల్లో తాను సొంతంగా నిర్ణయాలు తీసుకున్నానని టాటా సన్స్‌ ప్రకటించడాన్ని సైరస్‌ మిస్త్రీ కొట్టిపారేసారు. అన్ని నిర్ణయాలను అప్పటి బోర్డు నిర్ణయాల ఆధా రంగా మాత్రమే అమలుచేసినట్లు టాటాసన్స్‌బోర్డు ఏకగ్రీవంగా తీర్మానించిన తర్వాతనే అమలుచేసినట్లు వెల్లడించారు. అన్ని నిర్ణయాలు కూడా సమిష్టి నిర్ణయాలని కార్యాచరణ కూడా సమిష్టి నిర్ణయంతోనే జరిగిందన్నారు. రతన్‌టాటాకు తెలియకుండా, ఆయన పరిధికి రాకుండా టాటాడోకోమో పై నిర్ణయాలు అమలుచేసామనడి అవాస్తవమని కుట్రపూరితమని మిస్త్రీ పేర్కొన్నారు. తాత్కాలిక ఛైర్మన్‌గా ఉన్న రతన్‌ టాటాను, టాటాట్రస్టీ ఎన్‌ఎ సూనావాలాను ఈకేసులో లూప్‌లైన్‌లో ఉంచామని, ఎన్‌టిటి డొకొమోపరంగా నష్టాల పరిధిలో ఉన్న జాయింట్‌ వెంచర్‌కావడంవల్ల టాటా టెలిసర్వీసెస్‌ ఎన్‌టిటి డొకొమో నుంచి వైదొలగాలని నిర్ణయం జరిగింద న్నారు. మిస్త్రీ కార్యాలయాల నుంచి వెలువడిన ప్రకటనల్లో రతన్‌ టాటా, సూనా వాలా ఇద్దరూ కూడా లీగల్‌ కౌన్సెల్‌ సమావేశాల్లో పాల్గొన్నారని అన్ని సమయాల్లో కూడా రతన్‌టాటా, సూనావాలా లు కార్యాచరణను ఆమోదించారని లీగల్‌ కౌన్సెల్‌ సలహాలను వారు ఆమోదించారని సైరస్‌మిస్త్రీ కార్యాలయాలు వెల్లడించాయి. టాటాసన్స్‌బోర్డు డైరెక్టర్లకు రాసినలేఖలో మిస్త్రీ వివరాలు వెల్లడిస్తూ టాటాటెలిసర్వీసెస్‌ మూసివేయడమా లేక వైదొలగడమా అన్న అంశంపై మొత్తంగా 4-5 బిలియన్‌ డాలర్లు రద్దు చేయాల్సి ఉంటుందని కూడా తెలియజేసినట్లు తెలిపారు. 1.2బిలియన్‌ డాలర్లు డొకోమోకు వైదొలిగినందుకు చెల్లించే సొమ్ముగా కూడా ఈ మొత్తంలో ఉంది. లండన్‌ వాణిజ్య కోర్టు, అమెరికా కోర్టు, ఢిల్లీ హైకోర్టుల్లో మధ్యవర్తిత్వ కేసు 1.2 బిలియన్‌డాలర్లు చెల్లించాలన్న ఉత్తర్వులు అమలుచేయాలన్న వాదనమేరకు డిపాజిట్‌ చేసినట్లు వివరించారు. 2009 ఒప్పందంలో డొకొమో 26.5శాతం వాటాను తిరిగి టాటాలకే విక్రయించాలని నిర్ణయించిందని 50శాతం నిష్క్రమణ ధరతో ఈఒప్పందం జరిగిందని వివరించారు. డొకొమోతో ఈఒప్పందం సైరస్‌మిస్త్రీ ఎగ్జిక్యూటి వ్‌ ఛైర్మన్‌గా రాకముందే జరిగిందని, ఆ ఒప్పందంపై రతన్‌టాటా గ్రూప్‌ఛైర్మన్‌గా సంతకాలు చేశారన్నారు.